Σύσσωμη η αντιπολίτευση εκφράζει την αντίθεσή της στην απόφαση της Ιεράς Συνόδου, προτάσσει την προστασία της δημόσιας υγείας και ζητά από την Πολιτεία να προσπεράσει το πολιτικό κόστος αναγκάζοντας τις μητροπόλεις να εφαρμόσουν τις προφυλάξεις που ισχύουν σε όλους τους χώρους συνάθροισης.

ΚΟΡΟΝΟΪΟΣ

Η απόφαση της Ιεράς Συνόδου να μιλήσει για τα μέτρα της Πολιτείας αλλά ταυτόχρονα να αρνηθεί να πάρει η ίδια μέτρα προφύλαξης από τον κορονοϊό για το εκκλησίασμα, τονίζοντας πως η Θεία Κοινωνία δεν είναι μέσο μετάδοσης ασθενειών, προκάλεσε σάλο. Τα μέσα κοινωνικής δικτύωσης πήραν φωτιά, ειδικά από τη στιγμή που επίσημα η κυβέρνηση δεν είχε πάρει θέση στο θέμα αυτής της απόφασης των ιερέων ενώ έχει πάρει μέτρα για άλλους χώρους συνάθροισης, όπως είναι τα σχολεία, οι κινηματογράφοι και τα θέατρα.

Από την άλλη πλευρά οι αμφιλεγόμενες δημόσιες τοποθετήσεις ειδικών που ακροβατούν ανάμεσα στην πίστη και την επιστήμη φαίνεται πως δημιουργούν ακόμα μεγαλύτερο πρόβλημα στην αντιμετώπιση του ζητήματος. Στο πολιτικό πεδίο, η αξιωματική αντιπολίτευση ζήτησε χθες από την κυβέρνηση να πάρει θέση στο θέμα της Εκκλησίας.

«Το πρόβλημα δεν είναι τι λέει η Ιερά Σύνοδος, αλλά τι λέει η Πολιτεία και συγκεκριμένα ο ΕΟΔΥ και το υπουργείο Υγείας, που έχουν και την αποκλειστική κοινωνική ευθύνη για τη μη εξάπλωση του ιού και την προστασία των πολιτών», ανέφερε σχετική ανακοίνωση της Κουμουνδούρου, στην οποία σημειωνόταν πως «σε άλλες ευρωπαϊκές χώρες με εξίσου μεγάλο σεβασμό στη Χριστιανική πίστη και στο θρησκευτικό συναίσθημα, τα μυστήρια της Εκκλησίας είτε αναστέλλονται είτε τροποποιούν το τελετουργικό τους. Μόνο στη χώρα μας έχουμε το θλιβερό προνόμιο μιας πολιτείας που δεν τολμά να πει το αυτονόητο».

EUROKINISSI/ΤΑΤΙΑΝΑ ΜΠΟΛΑΡΗ

Και η ανακοίνωση κατέληγε ως εξής: «Η κυβέρνηση λοιπόν και το υπουργείο Υγείας οφείλουν να πάρουν δημόσια μια ξεκάθαρη θέση και να μη θυσιάζουν τη δημόσια υγεία στον βωμό του πολιτικού κόστους. Συμφωνούν ότι η Θεία Κοινωνία δεν εγκυμονεί κινδύνους μετάδοσης του κορονοϊού; Δεν είναι θέμα ευσέβειας αλλά κοινωνικής ευθύνης. Και με τη δημόσια υγεία δεν μπορούμε να παίζουμε».

Ωστόσο και τα υπόλοιπα κόμματα εξέφρασαν την αντίθεσή τους στην απόφαση της Ιεράς Συνόδου. «Για τα αυτονόητα πράγματα: οι αρμόδιοι επιστήμονες βάζουν το πλαίσιο προστασίας της δημόσιας υγείας και οι υπόλοιποι οφείλουν να το ακολουθούν», δήλωσε ο εκπρόσωπος Τύπου του ΚΙΝ.ΑΛΛ., Παύλος Χρηστίδης. «O κορονοϊός δεν δοκιμάζει την πίστη μας, δοκιμάζει την υγεία μας και τη δημόσια υγεία. Kάνω έκκληση στον Μακαριότατο Αρχιεπίσκοπο κ. Iερώνυμο να ενημερώσει τους πολίτες με βάση τα επιστημονικά ιατρικά δεδομένα για τους κίνδυνους», είχε σχολιάσει (ΣΚΑΪ) η αναπληρώτρια εκπρόσωπος, Ζέφη Δημαδάμα.

«Η προστασία της δημόσιας υγείας είναι πολύ σοβαρό ζήτημα για να εναπόκειται σε θρησκευτικές ή μεταφυσικές ιδεοληψίες. Γι’ αυτό το λόγο η κυβέρνηση και το αρμόδιο υπουργείο πρέπει να πάρουν όλα τα αναγκαία μέτρα για την υγεία του λαού, από τα οποία δεν μπορούν να εξαιρούνται οι -κατά τα άλλα σεβαστές- εκκλησιαστικές λειτουργίες», ήταν το σχόλιο του ΚΚΕ.

«Δεν απαιτείται φόβος, τρομοκράτηση και πανικός. Αντιθέτως χρειάζεται ψυχραιμία, ενημέρωση και ένας κρατικός μηχανισμός που δεν θα λειτουργεί όπως ο ΕΟΔΥ του επιτελικού κράτους του κ. Μητσοτάκη, αλλά σοβαρά και υπεύθυνα. Το ζήτημα αφορά την πολιτεία –δεν είναι θρησκευτικό για να λυθεί από την Ιερά Σύνοδο– και πρέπει αυτή να το ρυθμίσει δεόντως», δήλωσε ο εκπρόσωπος του ΜέΡΑ25, Μιχάλης Κριθαρίδης. «Η Ιερά Σύνοδος κατώτερη των περιστάσεων, σκοταδιστικές αντιλήψεις επικίνδυνες για τη δημόσια υγεία», σχολίασε με καυστική ανακοίνωση της η ΔΗΜΑΡ.

Η «Εφ.Συν.» απευθύνθηκε για το θέμα σε βουλευτές των κομμάτων του Κοινοβουλίου, που έχουν την επαγγελματική ιδιότητα του γιατρού, προκειμένου να σχολιάσουν την απόφαση της Ιεράς Συνόδου σε σχέση με τον ιό.

«Αγάπη προς τον συνάνθρωπο»

Μαριέττα Γιαννάκου, νευρολόγος-ψυχίατρος (Ν.Δ.)

«Η υπόθεση της μετάδοσης του κορονοϊού είναι αμιγώς επιστημονικό θέμα και επομένως όλοι πρέπει να ακολουθούν τις οδηγίες της Εθνικής Επιτροπής για τη Δημόσια Υγεία. Οχι μόνο σε ατομικό επίπεδο αλλά και σε επίπεδο φορέων. Η Εκκλησία της Ελλάδος είναι οργανισμός Δημοσίου Δικαίου και θεωρώ ότι υπόκειται στους ίδιους κανόνες με οποιονδήποτε άλλο οργανισμό προκειμένου να προστατευτεί η Δημόσια Υγεία. Αλλωστε αυτό επιτάσσει και η ίδια η ορθόδοξη χριστιανική πίστη, η οποία έχει ως επίκεντρο την αγάπη προς τον συνάνθρωπο».

Νικήτας Κακλαμάνης, ακτινολόγος, επίκουρος καθηγητής του Πανεπιστημίου Αθηνών (Ν.Δ.) EUROKINISSI/ΑΝΤΩΝΗΣ ΝΙΚΟΛΟΠΟΥΛΟΣ

«Δουλειά της Πολιτείας και κυρίως της ιατρικής είναι η σωστή επιδημιολογική ενημέρωση των πολιτών. Ποιο δρόμο θα επιλέξουν οι πολίτες είναι προσωπική τους απόφαση και ευθύνη».

Γιώργος Λαμπρούλης Πνευμονολόγος (ΚΚΕ) «Οι προτεραιότητες του ΚΚΕ» «Είναι σεβαστές οι εκκλησιαστικές λειτουργίες, αλλά δεν είναι δυνατόν να εξαιρούνται από τα υπόλοιπα μέτρα πρόληψης και προστασίας της υγείας των πολιτών. Το υπουργείο Υγείας και η κυβέρνηση οφείλουν να διασφαλίσουν όλες τις παραμέτρους υπέρ της δημόσιας υγείας. Ο συγχρωτισμος μέσα στις εκκλησίες δεν δρα προστατευτικά και μιλάμε για ένα σοβαρό ζήτημα όπως ο κορονοϊός. Εμείς στο ΚΚΕ παρακολουθούμε την εξέλιξη της επιδημίας και στη συνάντηση που είχαμε στο υπουργείο Υγείας με τον κ. Κικίλια θέσαμε τις προτεραιότητές μας, που δεν είναι άλλες παρά η 24ωρη λειτουργία των πρωτοβάθμιων μονάδων Υγείας, που υπολειτουργούν έως και δεν λειτουργούν καθόλου, και η άμεση πρόσληψη προσωπικού ώστε να στελεχωθούν οι μονάδες Υγείας».

«Προφύλαξη χωρίς εξαιρέσεις»

Γιώργος Φραγγίδης, μαιευτήρας-γυναικολόγος (ΚΙΝ.ΑΛΛ.)

«Ζούμε μια ιογενή λοίμωξη σε σχέση με τον κορονοϊό, που έχει προκαλέσει αναστάτωση και πανικό στην Ελλάδα και παγκοσμίως. Χρειάζεται ψυχραιμία, όχι πανικός, και είναι απαραίτητες οι συμβουλές του υπουργείου Υγείας και των υπευθύνων για την πρόληψη. Γίνεται σε συζήτηση σε σχέση με την Εκκλησία και τα γεγονότα που σχετίζονται με τον κορονοϊό, το μέγιστο αγαθό που πρέπει να προστατευθεί είναι η ζωή του ανθρώπου σε όλα τα στάδιά της. Ο ρόλος της Εκκλησίας είναι πρωταρχικής σημασίας λόγω και των συναθροίσεων με πολύ κόσμο στους ναούς. Η Εκκλησία οφείλει να αναλάβει καθοριστικό ρόλο στην προστασία της ζωής των ανθρώπων, που σημαίνει ότι θα πρέπει να υπακούσει και να λάβει υπόψη τις ιατρικές συμβουλές των αρμόδιων επιστημονικών φορέων, συμβάλλοντας καθοριστικά στην πρόληψη για την προσπάθεια της προστασίας του ανθρώπου όπως αυτή το κρίνει. Μόνο πνευματικά, δεν μπορεί να προστατευθεί η ζωή του ανθρώπου. Χρειάζονται και πρακτικά ιατρικά μέτρα».

Μιχάλης Κατρίνης, οδοντίατρος (ΚΙΝ.ΑΛΛ.)

«Η συμμόρφωση στα μέτρα προστασίας για τον περιορισμό της εξάπλωσης της νόσου του κορονοϊού ισχύει για όλους μας, χωρίς καμία εξαίρεση. Είμαι βέβαιος ότι η Ιερά Σύνοδος, με αίσθημα ευθύνης, θα αντιληφθεί έγκαιρα τη σοβαρότητα της κατάστασης και θα λάβει όλα τα αναγκαία μέτρα στις εκκλησίες, αλλά και απέναντι στους πιστούς».

Μερόπη Τζούφη EUROKINISSI «Αποφυγή κοινής χρήσης σκευών» «Ο τρόπος μετάδοσης ενός λοιμώδους νοσήματος και του νέου κορονοϊού είναι με τα σταγονίδια. Για τον λόγο αυτό, πρέπει να αποφεύγεται η χρήση κοινών ποτηριών, ο συγχρωτισμός σε κλειστούς χώρους και η επαφή με αντικείμενα που φέρουν εκκρίσεις άλλων. Τη στιγμή λοιπόν της εξάπλωσης της επιδημίας του νέου κορονοϊού, οι καθιερωμένες οδηγίες για την πρόληψη πρέπει να εφαρμόζονται. Αυτό συμπεριλαμβάνει και το τελετουργικό της Θείας Κοινωνίας. Η σύσταση για αποφυγή της κοινής χρήσης σκευών, ακόμα και στο θρησκευτικό πλαίσιο, δεν αποτελεί θέμα θεολογικών πεποιθήσεων, αλλά ζήτημα διαφύλαξης της δημόσιας υγείας».

«Αντιμετώπιση με επιστημονικούς όρους»

Ανδρέας Μιχαηλίδης, ρευματολόγος, γενικός γραμματέας της Διακοινο­βουλευτικής Συνέλευσης της Ορθοδοξίας (ΣΥΡΙΖΑ)

«Αναφορικά με την απόφασης της Ιεράς Συνόδου όσον αφορά το σκέλος της οδηγίας προς τις ευπαθείς ομάδες των πιστών νομίζω ότι είναι σε θετική κατεύθυνση, όσον αφορά το σκέλος της θείας μετάληψης, νομίζω ότι πρέπει να την αναθεωρήσει. Ενδιαφέρουσα άποψη για το ζήτημα διατύπωσε ο αρχιεπίσκοπος Αμερικής κ. Ελπιδοφόρος την οποία νομίζω ότι η Εκκλησία της Ελλάδος οφείλει να λάβει υπόψη. Τέλος να σημειώσω ότι κατά την ιστορική διαδρομή της Εκκλησίας, έχουν αναφερθεί και άλλοι τρόποι λήψεως της Θείας Κοινωνίας, οι οποίες αποφεύγουν τη χρήση του κοχλιαρίου. Μπροστά στον κίνδυνο της πανδημίας, η ελλαδική Εκκλησία οφείλει να αναθεωρήσει τη στάση της».

Ολγα Γεροβασίλη, ακτινολόγος (ΣΥΡΙΖΑ) EUROKINISSI / ΓΙΩΡΓΟΣ ΚΟΝΤΑΡΙΝΗΣ

«Τα μέτρα για την αντιμετώπιση του ιού θα πρέπει να ανακοινώνονται από ειδικούς, επιστημονικά υπεύθυνους και αυτό θα πρέπει να αφορά όλες τις συναθροίσεις. Και η άποψη της θρησκείας στην παρούσα κατάσταση θα πρέπει να αντιμετωπιστεί με επιστημονικούς όρους».

Θανάσης Παπα­χριστόπουλος, δερματολόγος (ΣΥΡΙΖΑ) Eurokinissi

«Μετά τα Γιούρα, τα Μακρονήσια και τις Σπιναλόγκες που ονειρεύονται οι σημερινοί πολιτικοί ταγοί για δυστυχισμένους ανθρώπους, έρχεται η επίσημη Εκκλησία να υποκαταστήσει την επίσημη ιατρική. Πόσο άλλο Μεσαίωνα θα αντέξουμε; Πόσο άλλο, κ. πρωθυπουργέ, θα κυβερνάει στην πραγματικότητα τη χώρα η ομάδα του ΛΑΟΣ;».

* To υπουργείο Υγείας επανέλαβε χθες, δια του εκπροσώπου του Σωτήρη Τσιόδρα, τη θέση της επιτροπής εμπειρογνωμόνων ότι ο ιός μεταδίδεται με το σάλιο και με κουτάλι που έχει χρησιμοποιηθεί από άλλους, χωρίς ωστόσο να προβεί σε λήψη σχετικών μέτρων.